KIRJALLINEN KYSYMYS E-2937/97 komissiolle esittäjä(t): Nikitas Kaklamanis (UPE) (17. syyskuuta 1997)

Aihe: Eurooppalaisille yrityksille euroon mukautumisesta koituvat kustannukset

Eurooppalaisessa lehdistössä julkaistujen tietojen mukaan euron käyttöönottoon mukautumisesta koituvat kustannukset tulevat nousemaan 100 000 ecuun (eli yli 30 miljoonaan drakmaan) EU:n kaupan alalla toimivien pienten yritysten osalta.

Tämä summa on sietämättömän suuri, erityisesti jos otetaan huomioon, että näillä yrityksillä on hyvin pieni liikevaihto, ja ongelma on erityisen vaikea niiden Euroopan syrjäseuduilla toimivien yritysten kohdalla, jotka eivät pääse suoraan unionin tärkeimmille markkinoille ja joiden tulot ovat rajoitetut.

Haluaisin saada tietää Euroopan komissiolta, onko se laatinut arviota siitä, kuinka suuret kustannukset uuden valuutan vaatimuksiin mukautuminen tulee aiheuttamaan EU:n pienille ja keskisuurille yrityksille, sekä onko suunniteltu minkäänlaisen avun antamista EU:n ohjelmien kautta, jotta nämä yritykset voisivat suoriutua euron käyttöönoton aiheuttamista kustannuksista.

Komission jäsenen Yves-Thibault de Silguyn komission puolesta antama vastaus (20. marraskuuta 1997)

Arviot kustannuksista, joita yrityksille aiheutuu euron käyttöönotosta, vaihtelevat suuresti sen mukaan, millaisiin yrityksiin tutkimukset kohdistuvat ja millaisiin olettamuksiin euroon siirtymistä koskevista yksityiskohdista tutkimus perustuu. Komissio ei ole itse laatinut tällaista arviota mutta korostaa tässä yhteydessä seuraavia seikkoja:

* Euroon käyttöönotosta yrityksille aiheutuvat kustannukset ovat kertaluonteisia, mutta siitä saatavalla hyödyllä on paljon pitempiaikaisia vaikutuksia. Euron käyttöönoton hyviä puolia ovat muun muassa vakaan kokonaistaloudellisen perustan luominen, yhtenäismarkkinoiden toteutuminen, mikä helpottaa merkittävästi yhteisön sisäistä kauppaa poistamalla valuuttakursseihin liittyvän epävarmuuden ja edistämällä hintojen läpinäkyvyyttä, ja valuuttakauppaan liittyvien hallinnollisten kustannusten, esimerkiksi suojautumiskustannusten, aleneminen.

* Yritykset voivat näiden seikkojen ansiosta hyödyntää entistä paremmin Euroopan yhtenäismarkkinoiden tarjoamia mahdollisuuksia. Suurimpia hyötyjiä ovat erityisesti pienet ja keskisuuret yritykset, sillä suuremmilla yrityksillä on yleensä riittävästi resursseja hoitaa kansainvälisiä rahoitustapahtumia ja tehdä niitä koskevia sopimuksia.

Komissio toteuttaa kaksi erityistä toimenpidettä auttaakseen yrityksiä valmistautumaan euron käyttöönottoon. Se pyrkii ensinnäkin vähentämään epävarmuutta, joka estää yrityksiä tekemästä euroon liittyviä valmisteluja ja investointeja esimerkiksi joulukuussa 1995 Madridissa kokoontuneessa Eurooppa-neuvostossa sovittujen siirtymäsuunnitelmien avulla ja tietyistä euron käyttöön ottamiseen liittyvistä säännöksistä 17 päivänä kesäkuuta 1997 annetun neuvoston asetuksen (EY) 1103/97 mukaisesti ((EYVL L 162, 19.6.1997. )). Yritykset voivat näin ollen tehdä ennakoivia suunnitelmia ja vähentää sitä kautta kustannuksia. Komissio on lisäksi mukana erilaisissa neuvoa-antavissa foorumeissa, joissa käsitellään kaikkia vielä ratkaisemattomia ongelmia (komissio käsittelee kansallisten viranomaisten kanssa esimerkiksi talous- ja rahaliitto EMUun liittyviä verotus- ja kirjanpitokysymyksiä ja toimii erilaisissa asiantuntijatyöryhmissä, joista yhden tehtävänä on tutkia nimenomaan pk-yritysten tarpeita).

Tämän lisäksi komissio edistää yrityksille suunnattua tiedonjakoa, joka tapahtuu esimerkiksi julkaisemalla oppaita tai tukemalla konferenssien järjestämistä. Tässä yhteydessä on kiinnitetty erityistä huomiota pk-yritysten ongelmiin, ja Euroopan talous- ja rahaliittoon valmistautumista varten perustettu yhdistys (Association for the Monetary Union of Europe, AMUE) julkaisi näin ollen kesäkuussa 1997 yhdessä komission kanssa tulokset tapaustutkimuksesta, jossa tarkasteltiin kuuden pk-yrityksen valmistautumista euron käyttöönottoon. Euro Institute julkaisi samoin vuonna 1997 oppaan, jossa käsitellään pk-yritysten valmistautumista euroon. Komissiossa suunnitellaan parhaillaan myös lisätutkimuksia ja tiedotusohjelmia asian tiimoilta.